
NOTA DE PRENSA

COGAMI achega a discapacidade ao alumnado do IES Monte da Vila de O Grove

O alumnado, ademais de asistir a unha charla na que se lles explicaron conceptos da discapacidade, puideron experimentar como se desenvolven nunha cadeira de rodas.

Dúas Traballadoras Sociais de COGAMI (Confederación Galega de Persoas con Discapacidade) desprazáronse ata o IES Monte da Vila de O Grove para achegar a discapacidade ao alumnado de primeiro de bacharelato.

Máis de 60 alumnas e alumnos asistiron a unha charla de sensibilización coa que se pretende explicar que é a discapacidade, as tipoloxías que hai e como se debe tratar a unha persoa que ten discapacidade. Ademais, tras finalizar esta charla, o alumnado tivo a oportunidade de poñerse no lugar dunha persoa con mobilidade reducida mediante  dinámicas de grupo, nas que experimentaron o desprazamento a través dunha cadeira de rodas ou tamén como se pode camiñar cos ollos tapados. 

É a primeira vez que COGAMI se despraza ata este centro para impartir charlas de sensibilización entre o alumnado deste instituto de O Grove, coas que se pretende tratar de concienciar sobre a diversidade que existe na sociedade, de que todas as persoas somos diferentes e de que todas temos capacidades. 

